钦定古今图书集成/理学汇编/学行典/第209卷 > 薛廷玉 薛常生
## 钦定古今图书集成/理学汇编/学行典/第209卷 > 薛廷玉 薛常生

按《上虞县志》：“薛廷玉，天性至孝，于父母克尽子道。虽
博学善文，绝意仕进，家居养亲，曰：‘嘻！吾以是终矣。油
油翼翼，二亲前势利泊如也。母尝患风挛，跬步莫移，
即溲便躬自扶持之，时刻在左右。母没，哀毁殊甚，不
数月复丧父，葬祭不逾礼，庐于墓侧。行台御史知廷
玉事亲无闲生死，作孝思’二大字。”嘉之。孙常生，登进
士，历官吏部郎中，至孝如其祖。母疾，昼不遑食，夜不
解带，至欲以身代。尝扈驾北征，有馈饷功，覃恩及亲，
色喜甚。有老仆知其庶生子也，生母早丧，嫡母养之，
乃言曰：“主亦知有所生母夫人乎？”备言其状，即惊哭
仆地，遂设主衰绖，晨夕哭奠如初。丧竟，感疾卒。盖薛
氏称世孝云。